SPCG ออกหุ้นกู้ 8 ชุด จำนวน 1.25 หมื่นลบ. ใช้คืนหนี้เงินกู้กับสถาบันการเงิน
SPCG ออกหุ้นกู้ 8 ชุด จำนวน 1.25 หมื่นลบ. ใช้คืนหนี้เงินกู้กับสถาบันการเงิน 7 แห่ง-ปลดล็อคเงื่อนไขทางการเงิน
23 ธ.ค. 2558

บริษัท เอสพีซีจี จำกัด (มหาชน) หรือ SPCG ระบุว่า เมื่อวันที่ 16 ธ.ค.58 บริษัทได้ออกและเสนอขายหุ้นกู้จำนวน 12,500 ล้านบาท ให้แก่สถาบันการเงินและผู้ลงทุนรายใหญ่ โดยบริษัทได้นำเงินดังกล่าวไปให้บริษัทย่อยใช้คืนหนี้เงินกู้กับสถาบันการเงินที่มีอยู่ในปัจจุบันทั้ง 7 แห่ง การออกหุ้นกู้ดังกล่าวทำให้บริษัทสามารถปลดล็อคเงื่อนไขทางการเงินต่างๆ ที่มีกับสถาบันการเงิน ทั้งในส่วนของเงินฝากธนาคารที่มีข้อจำกัดในการใช้จำนวน 1,170 ล้านบาท และลดภาระค่าใช้จ่ายต่างๆที่เกี่ยวข้องกับสัญญาเงินกู้เดิม รวมถึงปลดภาระจำนองที่ดิน และเครื่องจักรทั้งหมดของโครงการโซลาร์ฟาร์มทั้ง 36 โครงการ
สำหรับหุ้นกู้ดังกล่าวมีทั้งสิ้น 8 ชุด อัตราดอกเบี้ยคงที่ โดยชุดแรก ครบกำหนดไถ่ถอน 16 ธ.ค.59 ดอกเบี้ย 2.27% ต่อปี ,ชุดที่ 2 ครบกำหนด 16 ธ.ค.60 ดอกเบี้ย 2.47% ต่อปี ,ชุดที่ 3 ครบกำหนด 16 ธ.ค.61 ดอกเบี้ย 2.66% ต่อปี ,ชุดที่ 4 ครบกำหนด 16 ธ.ค.62 ดอกเบี้ย 2.97% ต่อปี ,ชุดที่ 5 ครบกำหนด 16 ธ.ค.63 ดอกเบี้ย 3.37% ต่อปี ,ชุดที่ 6 ครบกำหนด 16 ธ.ค.64 ดอกเบี้ย 3.62% ต่อปี ,ชุดที่ 7 ครบกำหนด 16 ธ.ค.65 ดอกเบี้ย 3.80% และชุดที่ 8 ครบกำหนด 16 ธ.ค.66 ดอกเบี่ย 3.94% ต่อปี
ขณะที่หุ้นกู้ดังกล่าวได้รับการจัดอันดับจากบริษัท ทริสเรทติ้ง จำกัด ในระดับ”A-“แนวโน้ม “คงที่”
ทั้งนี้ การออกหุ้นกู้ดังกล่าวเป็นไปตามมติที่ประชุมวิสามัญผู้ถือหุ้น ครั้งที่ 1/2558 ที่อนุมัติให้ออกและเสนอขายหุ้นกู้ในวงเงินไม่เกิน 1.3 หมื่นล้านบาท เพื่อนำเงินที่ได้จากการเสนอขายหุ้นกู้ไปใช้ปล่อยกู้ให้แก่บริษัทย่อย เพื่อนำเงินไปชำระคืนหนี้เงินกู้กับสถาบันการเงิน หรือใช้ขยายธุรกิจหรือเป็นเงินทุนหมุนเวียนต่อไป